વર્ષ ૨૦૧૦માં ફરી આ કાયદામાં સુધારો લાગુ કરવા સંસદમાં મત લેવામાં આવ્યા. આ સુધારાઓ પર અભ્યાસ કરનાર સમિતિના વડા તત્કાલીન વિપક્ષ નેતા સુષમા સ્વરાજ હોવા છતાં આ સુધારાઓ લાગુ કરવામાં આવ્યા હતા. ત્યારે આ કાયદાને ગંભીરતાથી લેવાનું કારણ હતી દેશમાં કાર્યરત સંખ્યાબંધ એનજીઓ એટલે કે નોન-ગવર્નમેન્ટલ ઓર્ગેનાઈઝેશન્સ. કેટલીક એનજીઓ સરકારની શંકા હેઠળ હતી, વિદેશમાંથી આવતા નાણાભંડોળનો સરકારની નીતિઓ અને યોજનાઓના વિરોધમાં ઉપયોગ થતો હોવાનો આક્ષેપ કેટલીક એનજીઓ પર કરવામાંં આવ્યો હતો.